KOMISIJOS REGLAMENTAS (EB) Nr. 20/2009
2009 m. sausio 13 d.
kuriuo patvirtinamos Tarybos reglamente (EB) Nr. 577/98 nustatyto karjeros ir šeimos derinimo 2010 m. ad hoc modulio specifikacijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
Į 2008 m. balandžio 23 d. Komisijos reglamentą (EB) Nr. 365/2008, patvirtinantį 2010, 2011 ir 2012 metų ad hoc modulių programą dėl darbo jėgos atrankinio tyrimo, numatyto Tarybos reglamentu (EB) Nr. 577/98 (2), įtrauktas karjeros ir šeimos suderinimo ad hoc modulis.
(2)
2008 m. liepos 15 d. Tarybos sprendimu 2008/618/EB dėl valstybių narių užimtumo politikos gairių (3), Europos Komisijos „Moterų ir vyrų lygybės gairėmis“ (4) ir Europos lyčių lygybės paktu (5) valstybės narės raginamos imtis priemonių geresnei darbo ir asmeninio gyvenimo pusiausvyrai skatinti, t. y. priemonių, susijusių su vaikų priežiūra, kitų išlaikytinių priežiūros galimybėmis ir vaiko priežiūros atostogų tiek moterims, tiek vyrams skatinimu. Todėl būtinas išsamus ir palyginamas duomenų apie karjeros ir šeimos suderinimą rinkinys, kuris padėtų stebėti pažangą, daromą siekiant Europos užimtumo strategijos tikslų, ir įvertinti pastaruoju metu šioje srityje vykdomos politikos poveikį.
(3)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus duomenų, kuriuos reikia surinkti 2010 m. pagal karjeros ir šeimos suderinimo ad hoc modulį, sąrašas parengiamas taip, kaip numatyta priede.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir taikomas tiesiogiai visose valstybėse narėse.
Priimta Briuselyje, 2009 m. sausio 13 d.